Source: https://beta.e-justice.europa.eu/404/RO/interest_rates?ESTONIA&init=true&member=1
Timestamp: 2020-02-23 12:28:29+00:00

Document:
În conformitate cu articolul 113 din Legea privind obligațiile, atunci când se întârzie îndeplinirea unei obligații de plată, creditorul îi poate solicita debitorului să plătească dobândă la arierate (penalități de întârziere) pentru perioada care începe la momentul la care obligația devine scadentă, până când aceasta este îndeplinită în mod corespunzător.
În cazurile în care rata dobânzii la arierate nu a fost convenită prin contract, creditorul poate pretinde dobândă la rata prevăzută de lege. În conformitate cu articolul 113 alineatul (1) din Legea privind obligațiile, rata legală a dobânzii este cea specificată la articolul 94 din lege, plus opt procente pe an. În conformitate cu articolul 94 alineatul (1) din lege, rata dobânzii se aplică semestrial și trebuie să fie egală cu ultima rată a dobânzii aplicabile principalelor operațiuni de refinanțare ale Băncii Centrale Europene anterioare datei de 1 ianuarie sau 1 iulie a fiecărui an.
Rata dobânzii prevăzute la articolul 94 din Legea privind obligațiile este publicată semestrial de Banca Estoniei, pe site-ul acesteia, și în monitorul oficial al Estoniei, Ametlikud Teadaanded. Atunci când se calculează valoarea dobânzii legale, la această rată se adaugă opt procente, în conformitate cu articolul 113 alineatul (1) din lege.
Pentru cea de a doua jumătate a anului 2015, rata prevăzută la articolul 94 a fost 0,05 %, iar rata dobânzii legale a fost, prin urmare, 0,05 % + 8 %= 8,05 %.
În Estonia nu sunt prevăzute rate diferite ale dobânzii legale. Articolul 113 din Legea privind obligațiile se aplică uniform oricărei întârzieri în îndeplinirea unei obligații de plată.
Mai multe informații referitoare la modul în care se poate calcula dobânda legală sunt disponibile în limba estoniană, de exemplul pe site-ul Tarbijaveeb pentru consumatori și site-ul de asistență juridică Jurist Aitab.
Legea privind obligațiile este publicată pe site-ul Monitorului Oficial al Estoniei, State Gazette, iar traducerea acesteia în limba engleză este disponibilă aici.
Informațiile privind cea mai recentă rată a dobânzii Băncii Centrale Europene pentru principalele sale operațiuni de refinanțare sunt disponibile pe site-ul Băncii Estoniei.

References: articolul 113
 articolul 113
 articolul 94
 articolul 94
 articolul 94
 articolul 113
 articolul 94
 Articolul 113